**DĖL SAVIVALDYBĖS TURTO PERDAVIMO**

2019 m. spalio 25 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsniu, Rokiškio rajono savivaldybės tarybos 2019 m. rugsėjo 27 d. sprendimu Nr. TS-206 patvirtintu Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašu bei atsižvelgdama į Rokiškio skraidymo asociacijos „Puga“ 2019 m. rugpjūčio 30 d. prašymą „Dėl turto perdavimo“, Rokiškio rajono savivaldybės taryba nusprendžia:

1. Perduoti laikinai, 10 metų, neatlygintinai valdyti ir naudotis panaudos pagrindais Rokiškio skraidymo asociacijai „Puga“ (kodas 302461554, buveinės adresas Jaunystės g. 5-1, Rokiškis, Rokiškio r. sav.) Rokiškio rajono savivaldybei (toliau – Savivaldybė) nuosavybės teise priklausantį Savivaldybės administracijos patikėjimo teise valdomą nekilnojamąjį turtą – 436,82 kv. m bendro ploto pastatą-angarą (žymėjimas plane 1G1ž, unikalus Nr. 4400-5240-0116, adresas Dvaro g. 2, Bajorų k, Rokiškio kaimiškoji sen., Rokiškio r. sav.). Bendra perduodamo turto įsigijimo balansinė vertė 2019 m. rugsėjo 30 d. – 7660,00 Eur, bendra perduodamo turto likutinė vertė 2019 m. rugsėjo 30 d. – 7651,49 Eur, finansavimas iš kitų šaltinių ilgalaikiam turtui įsigyti. Turtas skirtas asociacijos įstatuose nurodytai veiklai vykdyti, išskyrus ūkinę–komercinę veiklą.

2. Pritarti Savivaldybės turto panaudos sutarčiai (priedas).

3. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Agnė Grizevičiūtė

Rokiškio rajono savivaldybės tarybai

**SPRENDIMO PROJEKTO „DĖL SAVIVALDYBĖS TURTO PERDAVIMO“ AIŠKINAMASIS RAŠTAS**

2019-10-09

**Parengto sprendimo projekto tikslai ir uždaviniai.**

Perduoti Rokiškio rajono savivaldybei (toliau – Savivaldybė) nuosavybės teise priklausantį Savivaldybės administracijos patikėjimo teise valdomą nekilnojamąjį turtą – pastatą-angarą, esantį Dvaro g. 2, Bajorų k., Rokiškio r., 10 metų neatlygintinai valdyti ir naudotis panaudos pagrindais Rokiškio skraidymo asociacijai „Puga“, asociacijos įstatuose nurodytai veiklai vykdyti, išskyrus ūkinę-komercinę veiklą

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, 2019-09-27 Rokiškio rajono savivaldybės tarybos sprendimu Nr. TS-206 patvirtintas Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašas.

 **Sprendimo projekto esmė.**

Rokiškio rajono savivaldybės tarybos 2019 m. rugsėjo 27 d. sprendimu Nr. TS-206 patvirtintu Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašas nustato, kad sprendimą dėl turto perdavimo panaudos pagrindais subjektams, kurių teisinė forma yra asociacija, priima Savivaldybės taryba.

2019-09-27 Savivaldybės tarybai buvo teikiamas sprendimo projektas dėl angaro perdavimo valdyti, naudoti ir disponuoti juo patikėjimo teise Savivaldybės administracijai bei dėl minėto turto perdavimo laikinai valdyti ir naudotis panaudos pagrindais Rokiškio skraidymo asociacijai „Puga“, tačiau sprendimas dėl pastato perdavimo panaudos pagrindais nebuvo priimtas. Vadovaujantis 2019-03-29 Savivaldybės tarybos sprendimu Nr. TS-43 patvirtintu Rokiškio rajono savivaldybės tarybos veiklos reglamento 85 punktu, pakartotinai šis klausimas gali būti nagrinėjamas kitame savivaldybės tarybos posėdyje („85. Jei nagrinėtu klausimu buvo balsuojama, tačiau sprendimas nebuvo priimtas, pakartotinai šis klausimas gali būti nagrinėjamas tik kitame Savivaldybės tarybos posėdyje“).

Pastatas-angaras, esantis Dvaro g. 2, Bajorų k., 2018-12-17 teismo sprendimu bei 2019-06-20 teismo nutartimi, kuria pakeista 2018-12-17 teismo sprendimo rezoliucinės dalies rašymo apsirikimo klaida dėl bešeimininkio turto perdavimo savivaldybės nuosavybėn, buvo pripažintas bešeimininkiu turtu ir perduotas Savivaldybės nuosavybėn.

 Rokiškio skraidymo asociacija „Puga“ 2019-08-30 pateikė prašymą perduoti šį pastatą laikinai neatlygintinai valdyti ir naudotis panaudos pagrindais šiai asociacijai, kurios veiklos tikslas tenkinti žmonių fizinio aktyvumo poreikius per kūno kultūros ir sporto veiklos skatinimą. Asociacija „Puga“ aktyviai dalyvauja Lietuvos bei užsienio valstybių rengiamuose motorizuotų parasparnių varžybose, asociacijos nariai yra daugelį kartų iškovoję prizines vietas, dalyvauja valstybinėse šventėse ir kituose sportiniuose renginiuose.

 LR Valstybės ir savivaldybių turto valdymo, naudojimo ir disponavimo juo įstatymo 14 straipsnio 3 dalies 2 punktu bei Rokiškio rajono savivaldybės tarybos 2019 m. rugsėjo 27 d. sprendimu Nr. TS-206 patvirtintu Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo 12.2 papunkčiu, nustatyta, kad projekto rengėjas turi įvertinti galimą poveikį konkurencijai ir atitiktį valstybės pagalbos reikalavimams. Atsižvelgiant į esamą teisinį reglamentavimą, įvertinimas atliktas pagal Konkurencijos tarybos patvirtintas Poveikio konkurencijai vertinimo gaires bei atsižvelgiant į [Sutarties dėl Europos Sąjungos veikimo (OL 2008 C 115, p. 47)](https://kt.gov.lt/lt/veiklos-sritys/valstybes-pagalba/susijusi-informacija-2/sutartis-del-europos-sajungos-veikimo-ol-2008-c-115-p-47) 107 str. Nesant LR Vyriausybės nustatytos poveikio konkurencijai vertinimo ir atitikties valstybės pagalbos reikalavimams tvarkos, buvo kreiptasi į LR konkurencijos tarybą, kuriai buvo pateiktas šis sprendimo projektas su panaudos sutartimi ir kitais lydinčiais dokumentais. Minėta įstaiga išnagrinėjusi pateiktą derinti tarybos sprendimo projektą pagal kompetenciją pastabų neturėjo.

Atsižvelgiant į tai, kas išdėstyta, siūloma perduoti 10 (dešimčiai) metų neatlygintinai valdyti ir naudotis panaudos pagrindais pastatą-angarą (žymėjimas plane 1G1ž, unikalus Nr. 4400-5240-0116, adresas Dvaro g. 2, Bajorų k., Rokiškio r. sav.) Rokiškio skraidymo asociacijai „Puga“ įstatuose nurodytai veiklai vykdyti. Turtas skirtas asociacijos įstatuose nurodytai veiklai vykdyti, išskyrus ūkinę–komercinę veiklą.

 **Galimos pasekmės, priėmus siūlomą tarybos sprendimo projektą:**

 **teigiamos** – rajone bus skatinama kūno kultūros ir sporto veikla.

**neigiamos** – nebus.

**Kokia sprendimo nauda Rokiškio rajono gyventojams.**

Rajono gyventojai ir svečiai turės galimybę dalyvauti kūno kultūros ir sporto veikloje ir renginiuose.

**Finansavimo šaltiniai ir lėšų poreikis**.

Nenumatoma.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vyriausioji specialistė Agnė Grizevičiūtė